b'\n_START_ARTICLE_\nTutmoz I.\n_START_SECTION_\nDru\xc5\xbeina\n_START_PARAGRAPH_\nTutmozov o\xc4\x8de je bil zelo verjetno Amenhotep I. Mati Senseneb ni bila iz plemi\xc5\xa1ke dru\xc5\xbeine in je bila zato ni\xc5\xbeja \xc5\xbeena ali celo prile\xc5\xbenica. Kraljica Ahmose, katero so naslavljali z velika kraljeva \xc5\xbeena, je bila verjetno h\xc4\x8derka Ahmoza I. in sestra Amenhotepa I. Sama sebe ni nikoli imenovala kraljeva h\xc4\x8derka, zato je domneva morda napa\xc4\x8dna. Nekateri egiptologi so prepri\xc4\x8dani, da je bila celo Tutmozova sestra, da bi nasledstvo ostalo v dru\xc5\xbeini. Slednje ni mo\xc4\x8do\xc4\x8de iz vsaj dveh razlogov. Prvi\xc4\x8d: Amenhotepova ladja iz alabastra, postavljena v Karnaku, povezuje Amenhotepovo ime s Tutmozovim mnogo pred Amenhotepovo smrtjo. In drugi\xc4\x8d: Tutmozov prvorojenec z Amhose, Amenmoz, je bil rojen mnogo pred Tutmozovim kronanjem. Amenmoz je na steli, postavljeni v \xc4\x8detrtem letu Tutmozove vladavine, upodobljen na lovu pri Memfisu. Malo pred svojo smrtjo je postal veliki poveljnik o\xc4\x8detove  vojske.  Sin je vsekakor umrl pred o\xc4\x8detom, ki je umrl v svojem 12.vladarskem  letu. Tutmoz je imel z Ahmose  \xc5\xa1e enega sina, Vad\xc5\xbemozeja, in h\xc4\x8derki Ha\xc4\x8depsut in Nefrubiti. Vad\xc5\xbemoz je umrl pred svojim o\xc4\x8detom, Nefrubiti pa je umrla \xc5\xbee v otro\xc5\xa1tvu. Tutmoz je imel sina tudi z drugo \xc5\xbeeno Mutnofret. Ta sin ga je nasledil kot Tutmoz II. O\xc4\x8de ga je poro\xc4\x8dil s svojo herko (in njegovo polsestro) Ha\xc4\x8depsut, ker je \xc5\xbeelel, da vladata skupaj. Zgleda, da je ta trditev plod propagande Ha\xc4\x8depsutinih prista\xc5\xa1ev, da bi upravi\xc4\x8dili njeno zahtevo po egip\xc4\x8danskem prestolu, ko je Tutmoz II. umrl.\n_START_SECTION_\nObdobje in dol\xc5\xbeina vladanja\n_START_PARAGRAPH_\nMed vladanjem Tutmozovega predhodnika Amenhotepa I. je bil, verjetno v Tebah,  dokumentiran heliakti\xc4\x8dni vzhod Sirija, ki je datiran v leto 1517 pr. n. \xc5\xa1t. Iz tega podatka so egiptologi izra\xc4\x8dunali, da je bil Tutmoz I. kronan leta 1506 pr. n. \xc5\xa1t. \xc4\x8ce pojava niso opazili v Tebah, ampak v Heliopolisu ali Memfisu, kar trdi manj\xc5\xa1ina znanstvenikov, je  bil Tutmoz I. kronan leta 1526 pr. n. \xc5\xa1t. Maneto je zapisal, da je Tutmoz I. vladal 12 let 9 mesecev  ali 13 let, kot je zapisal nek Mefres v svojem povzetku Manetovega seznama kraljev. Ta podatke potrjujeta datirana napisa s Tutmozovo kartu\xc5\xa1o na kamnitem bloku v Karnaku iz 8. in 9. leta njegovega vladanja.  Na osnovi teh podatkov se Tutmozovo vladavino po kratki kronologiji obi\xc4\x8dajno ume\xc5\xa1\xc4\x8da v obdobje 1506-1493 pr. n. \xc5\xa1t., manj\xc5\xa1ina znanstvenikov pa v obdobje 1526-1513 pr. n. \xc5\xa1t.\n_START_SECTION_\nVoja\xc5\xa1ki dose\xc5\xbeki\n_START_PARAGRAPH_\nKmalu po  Tutmozovem kronanju se je Nubija uprla egip\xc4\x8danski nadoblasti. Po zapisih nekega Ahmoza, sina Ebana, v njegovi grobnici se je Tutmoz odpravil po Nilu navzgor in bitki osebno ubil nubijskega kralja. Po zmagi je pred vrnitvijo v Tebe njegovo truplo obesil na premec svoje ladje. Na drug pohod v Nubijo se je odpravil v tretjem letu svojega vladanja in ob tem ukazal, da se zaradi la\xc5\xbeje plovbe po Nilu navzgor na prvem Nilovem kataraktu obnovi  kanal, ki ga je zgradil Senusret III. v 19. stoletju pr. n. \xc5\xa1t. Kanal je pripomogel k vklju\xc4\x8ditvi Nubije v egip\xc4\x8danski imperij. Tutmozova odprava je potrjena na dveh lo\xc4\x8denih napisih faraonovega sina Tureja._NEWLINE_V drugem letu vladanja je na steli v Tombosu zapisal, da je v Tombosu pri tretjem kataraktu zgradil trdnjavo in s tem za stalno raz\xc5\xa1iril prisotnost egip\xc4\x8danske vojske, ki je pred tem segala samo do Buhena na drugem kataraktu. To ka\xc5\xbee, da je bil na pohodu v Sirijo \xc5\xbee pred tem, saj se ta pohod datira na za\xc4\x8detek drugega leta njegovega vladanja. Na pohodu v Sirijo je prodrl dlje kot kateri koli faraon pred njim. Ob prehodu \xc4\x8dez Evfrat je domnevno postavil stelo, ki je \xc5\xa1e niso odkrili. Sirijski princi so mu prisegli zvestobo, vendar so po njegovem odhodu prenehali pla\xc4\x8devati davke in se za\xc4\x8deli pripravljati na mogo\xc4\x8de nove vdore. Tutmoz je svoje zmage proslavil z lovom na slone v kraljestvu Nija pri Apameji v severni Siriji in se nato  vrnil domov. Evfrat je bil prva velika reka, za katero so Egip\xc4\x8dani ugotovili, da te\xc4\x8de s severa na jug in ne z juga na sever kot Nil. Evfrat je zato v Egiptu postal znan kot  \xc2\xbbobrnjena voda\xc2\xab._NEWLINE_V \xc4\x8detrtem letu vladanja so se ponovno uprli Nubijci. Napis, ki so ga odkrili v Kurgusu, ka\xc5\xbee, da je Tutmoz ozemlje Egipta raz\xc5\xa1iril \xc5\xa1e bolj na jug do \xc4\x8detrtega Nilovega katarakta. Med svojim vladanjem je spro\xc5\xbeil ve\xc4\x8d projektov, ki so za naslednjih petsto let kon\xc4\x8dali nubijsko neodvisnost. Raz\xc5\xa1iril je tempelj Senusreta III. v Knumu na drugi obali Nila pri Semni. Uvedel je tudi posebne verske obrede, ki jih je moral v templjih v Nubiji opravljati guverner El-Kaba kot kraljev zastopnik. Razen tega je za podkralja Ku\xc5\xa1a (Nubije) imenoval nekega Turija. Podkralj je bil znan tudi kot \xc2\xbbkraljev sin Ku\xc5\xa1a\xc2\xab. Z imenovanjem stalnega civilnega faraonovega predstavnika je egip\xc4\x8danski nadzor Nubije tudi za kasnej\xc5\xa1e vladarje  postal la\xc5\xbeji, upori pa   manj pogosti.\n_START_SECTION_\nGradnje\n_START_PARAGRAPH_\nTutmoz I. je organiziral gradnjo velikih zgradb, vklju\xc4\x8dno s \xc5\xa1tevilnimi templji in grobnicami. Njegova najve\xc4\x8dja zgradba je tempelj v Karnaku, ki se je gradil pod vodstvom dvornega arhitekta Inenija. Pred tem je bila v Karnaku verjetno samo dolga cesta do osrednje plo\xc5\xa1\xc4\x8dadi, ob kateri so bila \xc5\xa1tevilna sveti\xc5\xa1\xc4\x8da za son\xc4\x8dno ladjo. Tutmoz I. je bil prvi faraon, ki je drasti\xc4\x8dno pove\xc4\x8dal tempelj. Ob glavni cesti je zgradil peti pilon, obzidje okoli notranjega sveti\xc5\xa1\xc4\x8da in ob vhodu postavil dva zastavna stebra. Izven sveti\xc5\xa1\xc4\x8da je zgradil \xc4\x8detrti pilon in \xc5\xa1e eno obzidje. Med \xc4\x8detrtim in petim pilonom  je zgradil  hipostilno dvorano s stebri iz cedrovega lesa. Tak\xc5\xa1ne dvorane so bile v egip\xc4\x8danskih templjih dokaj pogoste. Predstavljale so mo\xc4\x8dvirje, poraslo s  papirusom, ki je simboliziralo stvaritev. Ob straneh dvorane so kolosalni kipi, ki izmeni\xc4\x8dno nosijo krone Gornjega in Spodnjega Egipta.  Tutmoz je pred \xc4\x8detrtim pilonom postavil \xc5\xa1e \xc5\xa1tiri zastavne drogove  in dva obeliska. Eden od njiju je bil popisan \xc5\xa1ele pod Tutmozom III. kak\xc5\xa1nih petdeset let kasneje.  Tutmoz III. le lesene stebre v hipostilni dvorani zamnjal s kamnitimi. Najmanj dva najbolj severna stebra  je zamenjal \xc5\xbee Tutmoz I. V Tutmozovi hipostilni dvorani je dva obeliska postavila tudi kraljica Ha\xc4\x8depsut.     _NEWLINE_Tutmoz I. je razen Karnaka postavil tudi kipe  Eneade v Abidosu, stavbe v Armantu, Ombosu, el-Hibi, Memfisu in Edfuju in nekoliko raz\xc5\xa1iril zgradbe v Semni, Buhenu, Anibi in Kubanu. _NEWLINE_Bil je prvi faraon, dokazano pokopan v Dolini kraljev.  Za gradnjo grobnice in morda pogrebnega templja  je bil zadol\xc5\xbeen arhitekt Ineni.  Njegovega pogrebnega templja \xc5\xa1e niso odkrili, morda zato, ker je bil poru\xc5\xa1en med gradnjo Ha\xc4\x8depsutinega pogrebnega templja v Deir el-Bahariju. Njegovo grobnico so odkrili in jo ozna\xc4\x8dili s KV38. V njej je bil sarkofag iz rumenega kvarcita z njegovim imenom.  Njegovo mumijo je Tutmoz III. prenesel v Ha\xc4\x8depsutino grobnico KV20. Tudi v tej grobnici je bil sarkofag z imenom Tutmoza I.'